จีนเผย GDP ช่วง Q3/58 ขยายตัว 6.9% สูงกว่าคาดว่าจะขยายตัว 6.8%
จีนเผย GDP ช่วงไตรมาส 3/2558 ขยายตัว 6.9%, ต่ำกว่า 7% ครั้งแรกในรอบกว่า 6 ปี แต่อย่างไรก็ตาม GDP ของจีนยังขยายตัวมากกว่าคาด ที่ก่อนหน้านี้มีการคาดว่า GDP ของจีนจะอยู่ที่ 6.8%
19 ต.ค. 2558

สำนักงานสถิติแห่งชาติจีน (NBS) เปิดเผยว่าผลิตภัณฑ์มวลรวมภายในประเทศ (GDP) ในช่วงไตรมาส 3 ของปี 2558 ขยายตัว 6.9% เมื่อเทียบรายปี ซึ่งปรับตัวต่ำกว่า 7% เป็นครั้งแรกในรอบกว่า 6 ปี
โดยตัวเลข GDP ล่าสุด ซึ่งลดลงจาก 7% ของช่วงไตรมาส 2 นับเป็นการตอกย้ำมากขึ้นว่าเศรษฐกิจของจีน ซึ่งใหญ่เป็นอันดับ 2 ของโลก รองจากสหรัฐนั้น กำลังอยู่ในภาวะชะลอตัว
ทั้งนี้ GDP ไตรมาส 3 ปีนี้ มีการขยายตัวต่ำสุดนับตั้งแต่ไตรมาสแรกของปี 2552 ซึ่งในขณะนั้น GDP เพิ่มขึ้น 6.2% ท่ามกลางวิกฤตการเงินทั่วโลก
ขณะที่ บล.เคทีบี (ประเทศไทย) จำกัด ระบุว่า ทิศทางตลาดหุ้นไทย เช้าวันนี้ ตลาดหุ้นทั่วโลกจะให้น้ำหนักกับตัวเลข GDP ไตรมาส 3 ของจีน หากต่ำกว่าคาดที่ 6.8% หรือมีสัญญาณอื่นที่บ่งชี้ว่าเศรษฐกิจจีนชะลอตัวมาก จะมีผลในทางลบต่อตลาดหุ้น และในทางกลับกันหากตัวเลขออกมาดี ก็จะหนุนให้ตลาดหุ้นเช้านี้ดีขึ้นด้วย 